贈吳丹
作者：白居易
朝代：唐

paragraphs: 巧者力苦勞，智者心苦憂。
愛君無巧智，終歲閑悠悠。
嘗登御史府，亦佐東諸候。
手操糾謬簡，心運決勝籌。
宦途似風水，君心如虛舟。
泛然而不有，進退得自由。
今來脫豸冠，時往侍龍樓。
官曹稱心靜，居處隨跡幽。
冬負南榮日，支體甚溫柔。
夏臥北窗風，枕席如涼秋。
南山入舍下，酒甕在牀頭。
人間有閑地，何必隱林丘。
顧我愚且昧，勞生殊未休。
一入金門直，星霜三四周。
主恩信難報，近地徒久留。
終當乞閑官，退與夫子遊。